Diari Oficial de la Generalitat Valenciana


Sumari del DOGV 4189, del 13-02-2002 (2002/1170)

Notificació a Altair Tecnologia, SA, de la Resolució del conseller d'Obres Públiques, Urbanisme i Transports, d'11 d'octubre de 2001, relativa a la sol·licitud de declaració d'interés comunitari promoguda per aquesta, per a l'actuació conjunta d'una central tèrmica de biomassa gestora de residus fusters i una instal·lació d'hivernacles, en sòl no urbanitzable del terme municipal de San Rafael del Río (Castelló).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4189

Data del DOGV
:   13-02-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/1170


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació a Altair Tecnologia, SA, de la Resolució del conseller d'Obres Públiques, Urbanisme i Transports, d'11 d'octubre de 2001, relativa a la sol·licitud de declaració d'interés comunitari promoguda per aquesta, per a l'actuació conjunta d'una central tèrmica de biomassa gestora de residus fusters i una instal·lació d'hivernacles, en sòl no urbanitzable del terme municipal de San Rafael del Río (Castelló). [2002/Q1170]
  
Vist l'expedient tramitat a instàncies de la mercantil Altair Tecnologia, SA, relatiu a la sol·licitud de declaració d'interés comunitari per a l'actuació conjunta d'una central tèrmica de biomassa gestora de residus fusters i una instal·lació d'hivernacles, en sòl no urbanitzable del terme municipal de San Rafael del Río (Castelló) i de conformitat amb els següents,
  
Antecedents de fet
  
Primer
  
Amb data 16 de març de 2001, té entrada en el Registre General dels serveis territorials a Castelló de la Conselleria d'Obres Públiques, Urbanisme i Transports (COPUT), una sol·licitud de declaració d'interés comunitari sol·licitada pel senyor Javier Francés Lahuerta, en nom i representació de la mercantil Altair Tecnologia, SA, per a l'actuació conjunta d'una central tèrmica de biomassa gestora de residus fusters i una instal·lació d'hivernacles, en el sòl no urbanitzable del terme municipal de San Rafael del Río, en la partida del Molí de la Roca, sobre les parcel·les números 35 i 37 del polígon 2.
  
Amb la sol·licitud i, després del requeriment efectuat pel Servei Territorial d'Urbanisme de Castelló, s'ha presentat documentació relativa a: a) acreditació de l'existència i identificació de la mercantil sol·licitant, de qui és el seu representant legal, de les facultats que aquest té atorgades i de l'abast de la representació que té; b) justificació de qui té la propietat dels terrenys i de drets sobre l'adquisició d'aquests; c) assumpció de compromisos legals; d) projecte en què es descriuen les característiques de l'activitat i de les construccions i de les instal·lacions que cal executar; e) característiques dels accessos, i f) referència al compliment de la normativa d'aplicació relativa a l'activitat a què es pretén destinar l'actuació.
  
La present sol·licitud té per objecte obtenir l'atribució d'ús i aprofitament per a una central tèrmica i instal·lacions agrícoles, i formar un conjunt agroindustrial que utilitze energies renovables aprofitant la biomassa de residus fusters de la zona i l'ajuda del gas natural amb la finalitat de generar energia elèctrica, i aprofitar la calor residual per a calefacció d'uns hivernacles destinats a contenir plantacions de plàtans i/o bananes, mitjançant la preceptiva declaració del seu interés comunitari a l'empara del procediment extraordinari establit en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable (LSNU), en l'emplaçament indicat, l'àmbit superficial del qual és de seixanta-set mil tres-cents vuitanta-sis metres quadrats (67.386 m²).
  
De la documentació que hi ha en l'expedient es desprén que:
  
- Les instal·lacions projectades estan destinades a la realització d'una central tèrmica de biomassa i un aprofitament agrícola distribuïts entre dues parcel·les separades entre si pel camí de la Fusta i sobre una entitat superficial total de 67.386 metres quadrats; la superfície de la parcel·la número 35 és de 44.001,6 metres quadrats i la de la parcel·la número 37 de 23.384 metres quadrats.
  
Les instal·lacions es distribueixen bàsicament en els següents usos:
  
1. Planta tèrmica constituïda per les instal·lacions necessàries per al seu funcionament que, en part, estan a l'aire lliure i, en part, cobertes amb dues edificacions separades entre si. Està previst realitzar les instal·lacions esmentades en dues fases successives; i ocupa cada una d'aquestes 3.216 metres quadrats de parcel·la, que resulta un total de 6.432 metres quadrats. Aquestes instal·lacions s'ubiquen en la parcel·la número 37 i ocupen pràcticament la meitat de la superfície de la parcel·la. Les edificacions contenen una sala de motors, el centre de transformació, despatxos i magatzem destinat a taller, lavabos i vestidors dels operaris, tot això en planta baixa.
  
En el nivell superior s'ubica el lloc de comandament i el control de la central i les oficines.
  
L'espai ocupat per les naus previstes per a les dues fases és de 2.452,8 metres quadrats.
  
2. Parc d'emmagatzemament de combustible. Aquesta zona no disposa d'edificació; s'ubica en la parcel·la número 37 i a continuació de la planta tèrmica. Consisteix en l'emmagatzemament a l'aire lliure de tota la biomassa de residus fusters. Aquesta zona ocupa una superfície de 10.097 metres quadrats.
  
3. Hivernacles. Zona de 20.000 metres quadrats, destinada a dos hivernacles de 10.000 metres quadrats cada un, ubicats en la parcel·la número 35.
  
4. Bassa de regulació i refrigeració. És una zona de 15.269 metres quadrats de superfície i de 2,5 metres d'alçària ubicada en la parcel·la número 35.
  
La bassa té com a missió la regulació de la calor, alleujant l'aigua de refrigeració de les torres, al mateix temps que per al reg de les plantacions dels hivernacles.
  
- Del que s'ha presentat es desprén que l'actuació té les següents característiques:
  
a) Superfície de les dues parcel·les: 23.384,6 m² + 44,001,6 m² = 67.386,2 m²
  
b) Superfície ocupada per les edificacions: 37.721,8 m²
  
1. Naus de la central - (fase 1a i 2a) = 2.452,8 m²
  
2. Hivernacles = 20.000 m²
  
3.Bassa de refrigeració i regulació 15.269 m²
  
c) Superfície ocupada per les instal·lacions: 51.798 m²
  
1. Instal·lacions de la central tèrmica (fase 1 i 2): 6.432 m²
  
2. Parc d'emmagatzemament de combustible: 10.097 m²
  
3. Hivernacles: 20.000 m²
  
4. Bassa de refrigeració i regulació: 15.269 m²
  
d) Ocupació per les edificacions: 56%.
  
e) Ocupació per les instal·lacions 77%
  
f) Distància mínima a límits de les edificacions:
  
1. Naus de la central: 22,30 m
  
2. Hivernacles: 2,6 m
  
3.Bassa de regulació i refrigeració: 5,10 m
  
g) Distància mínima a camins:
  
1. Instal·lacions de la central tèrmica: 10,3 m
  
2. Bassa de regulació i refrigeració: 5,1 m
  
h) Alçària de les edificacions:
  
Bassa de refrigeració: 2,5 m
  
(No es diu res respecte de les restants edificacions o instal·lacions)
  
- Per a justificar l'emplaçament, es diu:
  
«Hi ha diverses causes per les quals s'elegeix aquest emplaçament i es descriuen a continuació:
  
1. La causa principal és la posició estratègica que ocupa aquest emplaçament, perquè queda en una posició intermèdia respecte de les poblacions productores de residu fuster, que són, principalment: la Sénia, Ulldecona, Vinaròs i Benicarló, i es minimitzen així els trajectes .
  
2. El sòl és de secà i distanciat de grans poblacions que fan factible el seu preu.
  
3. Les parcel·les disposen de la superfície adequada.
  
4. No hi ha edificacions ni poblacions pròximes a la central, i es troba a 1,5 quilòmetres San Rafael del Río.
  
5. La línia de gas natural Tarragona-Castelló passa just pels voltants de l'emplaçament elegit.
  
6. Pas de canalització d'aigua que discorre al voltant de la finca amb cabal adequat per a les necessitats de la instal·lació.
  
7. Pas d'una recent línia de 20 KV amb capacitat per a la potència de la central que uneix la Sénia amb Ulldecona i la seua proximitat a la subestació de transformació.
  
D'altra banda, no es troba, un polígon amb la superfície suficient per a incloure aquest complex agroindustrial.
  
Al mateix temps cal assenyalar que, de la parcel·la utilitzada, només un 10% de la superfície és utilitzada per a l'activitat industrial; la resta està destinat a ús agrícola i parc d'emmagatzemament. Circumstàncies totes elles que fan impossible pensar en un sòl urbà, a causa de la baixa taxa de rendibilitat per unitat de superfície».
  
- I, en relació amb els accessos, la mercantil exposa:
  
«1. Que per a l'accés rodat s'ha previst la utilització de dos semicamions de mitjà tonatge, de 24 t PMA, que realitzaran, entre els dos, de 5 a 10 viatges al dia. Aquest trànsit serà perfectament absorbit per les carreteres que donen accés a la central, atesa la baixa activitat d'aquestes, i estan en perfectes condicions tant la comarcal CV-100 com la carretera de la Fusta. S'ha de tenir en compte que la biomassa procedirà de quatre pobles principalment, que són: la Sénia, Ulldecona, Vinaròs i Benicarló. Aproximadament el 50% de la càrrega procedirà de la Sénia-Ulldecona i l'altre 50% de Vinaròs-Benicarló.
  
El transport de la Sénia-Ulldecona es realitzarà a través de la carretera comarcal CV-100, recentment asfaltada, d'11,2 metres d'amplària per a posteriorment accedir pel camí local del Lligallo del Molí de la Roca, de 6,4 metres d'amplària, sense asfaltar, que uneix amb el camí local de Fusta de 5,7 metres d'ample, asfaltat, que dóna accés tant a la central com als hivernacles.
  
El transport des de Vinaròs-Benicarló es realitzarà tot a través del camí de la Fusta.
  
Per tant, podríem dir que, per cada una d'aquestes carreteres se sumaran un màxim de cinc camions diaris.
  
Els punts quilomètrics de connexió entre els camins municipals i les carreteres principals, tant per a l'entrada com per a l'eixida i les distàncies en metres recorregudes són:
  
- Camí Lligallo del Molí de la Roca: unió amb el punt quilomètric 1.9 de la CV-100 (Rossell-San Rafael del Río). Distància recorreguda = 350 metres.
  
- Camí de la Fusta: unió amb el punt quilomètric 9,4 de la carretera comarcal CV-11 (Traiguera-San Rafael del Río). Distància recorreguda = 2.250 metres.
  
Cap dels camins indicats té limitat el pas al trànsit, per la qual cosa, d'acord amb el vigent Codi de Circulació tots aquests són capaços de suportar 40 t de PMA.
  
La distància en metres des de cada una de les zones habitades més pròximes són:
  
- A San Rafael del Río = 1.600 metres
  
- A Rossell = 7.600 metres
  
- A Traiguera = 8.500 metres
  
- A la Sénia 6.500 metres
  
L'estat actual dels camins i carreteres que s'han d'utilitzar és correcte i de recent restauració, per la qual cosa no serà necessari realitzar cap obra de millora sobre aquests».
  
Segon
  
A la vista de les característiques de l'actuació, amb caràcter previ a l'admissió a tràmit de la sol·licitud, s'han demanat informes de l'Ajuntament de San Rafael del Río; del Servei Territorial a Castelló i de la Direcció General de Gestió i Planificació del Medi, els dos dependents de la Conselleria de Medi Ambient; de l'Oficina del Pla de Carreteres, Divisió de Carreteres, Direcció General d'Obres Públiques de la Conselleria d'Obres Públiques, Urbanisme i Transports; i del Servei de Carreteres de la Diputació de Castelló. Els informes s'han expedit en els següents termes:
  
1. De l'Ajuntament de San Rafael del Río, pel Decret de l'Alcaldia d'11 de maig de 2001, expedit en sentit favorable.
  
2. Del servei territorial a Castelló de la Conselleria de Medi Ambient, de 7 de maig de 2001, en sentit favorable.
  
3. De la Direcció General d'Educació i Qualitat Ambiental de la Conselleria de Medi Ambient, de 4 de juliol de 2001, que, entre altres punts, exposa:
  
«1. La mercantil Altair Tecnologia, SA, presenta projecte tècnic i estudi d'impacte ambiental d'una central tèrmica de biomassa valoradora (valoració energètica tipus R1) de residus fusters, així com de poda, tala, neteja forestal i municipal, amb el suport de gas natural com a combustible secundari. El principal objecte és l'exportació d'energia elèctrica a la xarxa, a més la calor residual obtinguda en el procés és aprofitada en la calefacció d'uns hivernacles confrontants a la instal·lació.
  
2. El Pla Integral de Residus de la Comunitat Valenciana, PIR, ... estableix, d'una banda, que els residus fusters i de poda, tala i neteja forestal són residus industrials assimilables a urbans. Aquests residus han de destinar-se preferentment a un tractament de valoració, encara que deixa sense especificar el tipus de tractament.
  
D'altra banda, el PIR estableix que les restes de poda, tala i neteja municipal tenen la consideració de residus urbans; i que, aquests residus, procedents dels treballs de jardineria i neteja en els nuclis urbans, constitueixen una aportació de matèria compostable de primera qualitat, per als quals es recomana com a alternativa de valoració el compostatge.
  
3. Es fa constar que l'activitat de valoració energètica de residus està subjecta a avaluació d'impacte ambiental ... El corresponent estudi d'impacte ambiental es va presentar en aquesta conselleria amb data 16 de març de 2001, número d'expedient 145/6487-HSB.
  
4. El desenvolupament d'aquesta activitat de gestió de residus no perillosos està sotmés al règim d'autorització administrativa per l'òrgan competent en matèria mediambiental de la Comunitat Autònoma ... La sol·licitud d'aquesta autorització es va presentar en aquesta conselleria el 16 de març de 2001, número d'expedient 027/2001/V/RNP.
  
Per tot el que s'ha exposat anteriorment es conclou que, per al projecte presentat de construcció d'una central tèrmica de biomassa per a la valoració energètica dels residus fusters i de poda, tala i neteja forestal, compliria en general amb els continguts disposats en el Pla Integral de Residus de la Comunitat Valenciana.
  
No obstant això, pel que fa a la valoració energètica de les restes de poda, tala i neteja procedents dels nuclis urbans, el Pla Integral de Residus de la Comunitat Valenciana recomana el compostatge enfront d'altres tractaments de valoració.. D'altra banda, cal assenyalar que en l'actualitat aquesta conselleria està tramitant el Pla Zonal de Residus de la Zona I que inclou el municipi de San Rafael del Río i que té per objecte planificar la gestió dels residus urbans o domiciliaris entre els quals s'inclouen els referits residus (article 4.e de la Llei 10/2000, de 12 de desembre, de Residus de la Comunitat Valenciana). En aquest sentit, la gestió d'aquests residus és de competència municipal i la planificació de la seua gestió correspon a aquesta conselleria.
  
Finalment, es fa constar que altres aspectes tècnics del projecte referits a condicionants en la construcció de la instal·lació i al tractament dels residus seran confirmats de manera detallada en la tramitació dels procediments preceptius enumerats en els punts 4 i 5 del present informe».
  
4. De l'Oficina del Pla de Carreteres de la Direcció General d'Obres Públiques, de data 4 de juny de 2001, en el qual, entre altres punts, es diu:
  
«La sol·licitud presentada planteja accedir, fins a aconseguir la nova planta objecte de la sol·licitud, mitjançant la utilització de les carreteres CV-100 i CV-11, de la xarxa viària de la Comunitat Valenciana. A aquest respecte, s'hauran de complir les condiciones que a continuació s'enumeren:
  
Primer. En l'entorn de la CV-100 que pertany a la xarxa viària local de la Comunitat Valenciana, es dibuixarà una zona de protecció viària de 18 metres amidats des de l'aresta exterior de la calçada i no es permetrà dins d'aquesta usos distints als existents, ni tanques o un altre tipus de limitacions o condicionants.
  
Segon. Les intersecció de connexió des dels camins d'accés fins a la carretera CV-11 no satisfà les condiciones determinats en la normativa vigent, específicament en l'Ordre Ministerial de 16 de desembre de 1997, per la qual es regulen els accessos a les carreteres de l'estat, les vies de servei i la construcció d'instal·lacions de serveis, publicada en el Boletín Oficial del Estado de 24 de gener de 1998.
  
Fins que no siguen objecte d'adequat tractament les qüestions mencionades, s'emet informe desfavorable sobre la sol·licitud».
  
5. I, del Servei de Carreteres de la Diputació Provincial, d'11 de juny de 2001; en aquest s'indica:
  
«1. En els plànols, la carretera de San Rafael del Río a Rossell està mal referenciada, perquè parlen d'una carretera autonòmica i és una carretera de la Diputació Provincial.
  
2. Caldria presentar un estudi de trànsit per a, si és procedent, millorar l'accés del camí reial, Molí de la Roca, amb la citada carretera provincial.
  
3. La distància de les construccions que reflecteix el plànol número 5 no compleix la distància de la Llei de Carreteres respecte d'una via provincial.
  
Per tant, s'informa desfavorablement sobre el citat projecte, fins que no siguen esmenats els aspectes esmentats anteriorment».
  
Tercer
  
El Servei Territorial d'Urbanisme de Castelló va donar trasllat dels informes emesos per l'Oficina del Pla de Carreteres i pel Servei de Carreteres de la Diputació, mitjançant sengles oficis en què literalment s'expressava, «per això, a l'empara del que estableix l'article 84 de la Llei de Règim Jurídic de les Administracions Públiques i del Procediment Administratiu Comú, se li ofereix un termini, de 10 dies hàbils, comptadors des de l'endemà de la recepció de la present notificació, perquè, si és procedent, puga efectuar al·legacions, així com incorporar als documents que estime pertinents en relació amb el contingut del citat informe», és a dir:
  
- El relatiu a l'informe de l'Oficina del Pla de Carreteres, de 6 de juny de 2001, i que va ser rebut per la peticionària el 14 de juny de 2001.
  
- I el corresponent a l'informe emés pel Servei de Carreteres de la Diputació Provincial, de data 14 de juny de 2001, rebut per la interessada el dia 20 del mateix mes i any.
  
Al dia d'avui no consta en l'expedient cap al·legació ni resposta de la interessada respecte d'això.
  
Quart
  
El dia 18 de setembre de 2001, va tindre entrada en el Registre dels serveis territorials de la Conselleria d'Obres Públiques, Urbanisme i Transports a Castelló ?al número 20903?, un escrit de la mercantil sol·licitant en què, entre altres punts, exposa i sol·licita:
  
«... li comunique que el projecte de central tèrmica de biomassa previst per a San Rafael del Río, amb número d'expedient 2001/3565 RBI-TEP, ha sigut desestimat a causa d'un canvi d'ubicació. Per la qual cosa, li demane que donen per desistit aquest expedient».
  
Cinqué
  
No han comparegut en el present procediment administratiu tercers interessats.
  
Sisé
  
El Servei Territorial d'Urbanisme i Ordenació Territorial de Castelló emet informe de 25 de setembre de 2001 en el qual conclou acceptar el desistiment formulat per Altair Tecnologia, SL, i declarar conclòs el procediment amb el consegüent arxivament de les actuacions.
  
Fonaments de dret
  
Primer
  
L'article 90 de la vigent Llei de Règim Jurídic de les Administracions Públiques i del Procediment Administratiu Comú (Llei 30/1992, de 30 de novembre, modificada per la Llei 4/1999, de 13 de gener, d'ara endavant, LRJAP) estableix que «qualsevol interessat podrà desistir de la seua sol·licitud».
  
Al seu torn, l'article 91 de la LRJAP disposa que el desistiment pot fer-se per qualsevol medi que permeta la seua constància i que l'administració acceptarà de pla el desistiment i declararà conclòs el procediment, llevat que, si hagueren comparegut tercers interessats, aquests demanaren la seua continuació, circumstància que no concorre en el present supòsit.
  
Segon
  
D'altra banda, l'article 42.1 de la citada LRJAP assenyala que l'administració està obligada a dictar resolució expressa en tots els procediments i que, en els casos de desistiment de la sol·licitud, la resolució consistirà en la declaració de la circumstància que concórrega en cada supòsit, amb indicació dels fets produïts i les normes aplicables.
  
En conseqüència, segons el que s'ha fonamentat, per al present cas, procedeix que es dicte resolució expressa en què s'accepte el desistiment sol·licitat i es declare conclòs el procediment, amb el consegüent arxivament de les actuacions hi hagudes.
  
Tercer
  
Ateses les característiques concurrents en l'actuació pretesa, la via procedimental adequada és el procediment extraordinari previst en l'article 20 de la Llei 4/1992, de 5 de juny, del Sòl No Urbanitzable, per la qual cosa la competència per a la resolució corrrespon al conseller d'Obres Públiques, Urbanisme i Transports de la Generalitat Valenciana, en virtut del que disposa l'article citat, així com l'article 6 del Reglament d'Òrgans Urbanístics de la Generalitat Valenciana.
  
Vistos els articles citats i la resta de general i pertinent aplicació, resolc:
  
Declarar conclòs el procediment sol·licitat per la mercantil Altair Tecnologia, SL, en què sol·licitava la declaració d'interés comunitari per a actuació conjunta d'una central tèrmica de biomassa gestora de residus fusters i una instal·lació d'hivernacles, en el sòl no urbanitzable del terme municipal de San Rafael del Río, en la partida Molí de la Roca, sobre les parcel·les números 35 i 37 del polígon 2, i, en conseqüència, decretar l'arxivament de les actuacions.
  
Contra la present resolució, que posa fi a la via administrativa, es podrà interposar recurs potestatiu de reposició davant del conseller d'Obres Públiques, Urbanisme i Transports en el termini d'un mes, comptador des de l'endemà de la notificació d'aquesta, d'acord amb el que estableixen els articles 116.1 i 117.1 de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjudici que puga interposar qualsevol altre recurs que estime oportú.